KLASA: 034-05/24-01/157

URBROJ: 711-02-01/03-2024-2

Zagreb, 15. studenog 2024. g.

 **DAVID MODRUŠAN**

 **zamjenik gradonačelnika Grada Rovinja**

**Predmet: mišljenje na zahtjev obveznika Davida Modrušana,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 04. studenog 2024.g. pod KLASA: 034-05/24-01/157 zaprimilo zahtjev za mišljenje koje je podnio David Modrušan, zamjenik gradonačelnika Grada Rovinja.

U podnesenom zahtjevu obveznik postavlja upit može li, uz obnašanje dužnosti za koju prima plaću, nekoliko sati tjedno predavati talijanski jezik u Talijanskoj srednjoj školi te za navedeno primati naknadu.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva te Ines Pavlačić i Ane Poljak, članica Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 64. sjednici održanoj 15. studenog 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 17. st. 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istoga članka propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Slijedom navedenog, Povjerenstvo ističe kako obveznik može uz obnašanje dužnosti predavati u Talijanskoj srednjoj školi, a budući da se radi o edukacijskoj djelatnosti.

Povjerenstvo pritom ističe kako je obveznik sukladno čl. 17. st. 4. ZSSI-a u imovinskoj kartici dužan navesti obavljanje navedenog posla kao i iznos naknade koju prima od Talijanske srednje škole.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik David Modrušan, elektroničkom dostavom
2. Objava na internetskoj stranici Povjerenstva
3. Pismohrana